Előterjesztés Zalakaros Város Önkormányzat Képviselőtestülete 2024. szeptember 19-én tartandó ülésére

Napirend címe: Karos Korzó területén lévő faállomány állapotfelmérése, fák pótlása

Előterjesztést készítette: Biczó Tamás ügyvezető – Karos-Park Kft.
  Bognár Ottó Péter településüzemeltetési ügyintéző 


Tisztelt Képviselő-testület!

A  Képviselő-testület 128/2024. (VIII.01.) számú határozatával döntött arról, hogy szükséges a Karos Korzó területén található faállomány állapotának teljes körű felmérése és felkérte a Karos-Park kft-t, hogy az elkészült szakvéleményt az esetleges fapótlásra vonatkozó javaslattal és árajánlatokkal együtt terjessze a Képviselő-testület soron következő szeptemberi rendes ülése elé.  

A Faanyagvédelem Kft. a felmérésre kijelölt 25 db fa állapotfelmérését elkészítette, szakvéleményük az előterjesztés mellékletét képezi. A szakvélemény alapján a 7 db szoliter állású juharfával kell foglalkozni, melyek térkövezett, burkolt környezetben, gyakorlatilag rendkívül szűk keretekkel rendelkező élettérben (talaj) helyezkednek el.

A szakvéleménnyel megkerestük Csuka Veronika tájépítészt a szükséges beavatkozások, pótlások meghatározása érdekében. Helyszíni bejárás keretében átbeszéltük a kialakult helyzetet, a kivitelezés körülményeit, a 4 év alatti állapotváltozást, a jelenlegi állapotokat, ill. a körbeépített, közvetlen árnyékot adó szoliter fák cseréjének lehetőségeit. Az augusztusban elkezdett egyeztetések összesítettük, melynek alapvető megállapítása, hogy az elszáradt fák kivágása, ill. más koros fák "sima" elültetése ebbe a CKT-vel megerősített burkolattal körbehatárolt területekre nem megoldás!
A hasonló körülmények megoldására, már elkezdődtek a nagyvárosokan a "STOCKHOLM-MÓDSZER", melynek alkalmazását mérlegeljük itt ebben a helyzetben is.
A helyszíni megbeszélés során az alábbiak hangzottak el: 
· A kivitelezéskor a fák gyökereit a törzshöz relatívan közel eltávolították a térkőburkolat rétegrendje alapján 60-70 cm mélyen, plusz a körbekerített ülőlapok fagyhatárig 80-100 mély alappal újabb gyökerek kerültek elvágásra.
· Az összes szoliter fa cserére szorul.
· A félig, vagy teljesen elszáradt fákat ki kell vágni a tuskóikat gyökerestül a körbeépítés helyén el kell távolítani.
· A körbekerített helyszíneket 1,5 m mélységben kompletten ki kell termelni a kötött agyagos földet.
· A további 1 m mélységben fel kell lazítani a kötött agyagos földet komposzttal, homokkal lazítva, átforgatva.
· A kitermelt föld a helyszíni gyors számításunk szerint 200-220 m3 agyagos föld, mely helyett 200-220 m3 kevert föld készítése szükséges termőtalaj, komposzt, érett szarvasmarhatrágya, tőzeg keverékéből.
· A szükséges víz és levegő biztosítása miatt a tájépítész megvizsgálja, hogy az élettér kisebb építészeti beavatkozásokkal (pl. a legészakibb 2 db kisebb körbeépített hely között egy átjáró térburkolat van, ami nem indokolt közlekedés szempontjából, egyesíteni lehetne a térkő elbontásával, ezzel növelve az életteret stb.) növelhető-e
· Szükséges megvizsgálni, hogy mely szoliter fák jöhetnek szóba.

A szakvélemény, valamint a helyszíni bejárás, megbeszélés alapján Csuka Veronika tájépítész elkészítette javaslatát a lehetséges beavatkozásokra vonatkozóan, mely szintén az előterjesztés mellékletét képezi.

Az elkészült dokumentáció alapján a fák ültetésének előkészítése és maga a telepítés költsége csak elkészült tervek alapján becsülhető meg.

A Karos-Park Kft. a szükséges tervek elkészítését megrendeli Csuka Veronika tájépítésztől.
Az elkészült kertészeti terv alapján tud majd a tájépítész tervezői költségbecslést adni.
A kész tervek alapján az ültetést az előkészítői munkák elvégzése után leghamarabb tavasszal lehet végrehajtani. 

Felhívom a figyelmet arra, hogy a meglévő közművek, burkolatok és a gyökérzet miatt az előkészítő munkák (~200 m3 agyagos föld kitermelése, stb…) kizárólag kézi erővel végezhetőek, mely rendkívül időigényes.  

Kérem a Képviselő-testület az előterjesztés megtárgyalására és az alábbi határozati javaslat elfogadására. 

Határozati javaslat:

Zalakaros Város Önkormányzat Képviselőtestülete

1.) a Karos Korzó területén lévő faállomány állapotfelmérésére, illetve a szükséges beavatkozásokra vonatkozó tájékoztatót elfogadja;
2.) felkéri a Karos-Park Kft.-t, hogy a 7 db szoliter juharfa pótlására vonatkozó kertészeti terv elkészítéséről gondoskodjon,
3.) felkéri a Karos-Park Kft.-t, hogy az elkészült kertészeti tervet a fapótlásokra vonatkozó javaslattal és árajánlatokkal együtt terjessze ismételten a Képviselő-testület elé.


Határidő:             azonnal, 2. pont 2024. szeptember 26.
Felelős:               Novák Ferenc polgármester 
Operatív felelős: Biczó Tamás, Karos Park Városgazdálkodási Kft. ügyvezető 



Zalakaros 2024. szeptember 10.



										Novák Ferenc 
								 		polgármester
